Հավելված 1

*Հաստատված է*

*Զինծառայողների կյանքին կամ առողջությանը պատճառված*

*վնասների հատուցման հիմնադրամի հոգաբարձուների խորհրդի*

*2017 թվականի մարտի 2-ի թիվ 8 որոշմամբ*

**ՀԻՄՆԱԴՐԱՄԻ ԱՐՏԱՔԻՆ ԱՈՒԴԻՏ ԻՐԱԿԱՆԱՑՆՈՂ ԿԱԶՄԱԿԵՐՊՈՒԹՅԱՆ ԸՆՏՐՈՒԹՅԱՆ ԿԱՐԳ**

**ԳԼՈՒԽ 1. ԸՆԴՀԱՆՈՒՐ ԴՐՈՒՅԹՆԵՐ**

1. Սույն կարգը սահմանում է Զինծառայողների կյանքին կամ առողջությանը պատճառված վնասների հատուցման հիմնադրամի (այսուհետ՝ Հիմնադրամ) արտաքին աուդիտ իրականացնող կազմակերպության ընտրության չափանիշները:
2. Որպես կանոն, Հիմնադրամի արտաքին աուդիտն իրականացնում է Հայաստանի Հանրապետության կենտրոնական բանկի ֆինանսական հաշվետվության վերստուգման նպատակով հրապարակային մրցույթի արդյունքում հաղթող ճանաչված աուդիտորական կազմակերպությունը:
3. Սույն կարգի իմաստով՝ պատասխանատու աուդիտոր է համարվում աուդիտորական կազմակերպության աուդիտորական եզրակացությունը ստորագրող աշխատակիցը:
4. Սույն կարգի իմաստով` աուդիտորական խումբ է համարվում աուդիտորական կազմակերպության աշխատակիցների խումբը, որն անմիջականորեն ընդգրկված է Հիմնադրամի գործունեության աուդիտի իրականացման մեջ:

**ԳԼՈՒԽ 2. ՀԻՄՆԱԴՐԱՄԻ ԱՐՏԱՔԻՆ ԱՈՒԴԻՏ ԻՐԱԿԱՆԱՑՆՈՂ ԿԱԶՄԱԿԵՐՊՈՒԹՅԱՆ ԸՆՏՐՈՒԹՅԱՆ ՉԱՓԱՆԻՇՆԵՐԸ**

1. Այն դեպքերում, երբ Հիմնադրամի հոգաբարձուների խորհուրդը որոշում է կայացնում Հիմնադրամի աուդիտի իրականացումը սույն կարգի 2-րդ կետով նախատեսված աուդիտորական կազմակերպությունից այլ աուդիտորական կազմակերպության կողմից իրականացնելու մասին, Հիմնադրամն ընտրում է այն աուդիտորական կազմակերպությունը, որը բավարարում է հետևյալ նվազագույն չափանիշներին.
   1. միջազգային ճանաչում ունեցող աուդիտորական կազմակերպություն, որը հանդիսանում է <http://www.accountancyage.com/static/top50-this-year>, <http://accountants.entrepreneur.com/>, <http://www.vault.com/wps/portal/usa/rankings/landing?rankingId=177&regionId=0> կայքերից որևէ մեկում տեղադրված ցանկում ներառված լավագույն 10 աուդիտորական կազմակերպություններից,
   2. աուդիտորական կազմակերպության պատասխանատու աուդիտորը պետք է ունենա աուդիտորի առնվազն 3 տարվա աշխատանքային փորձ և միջազգային հաշվապահական և (կամ) աուդիտորական որակավորման (օրինակ՝ Էյ-Սի-Սի-Էյ, ՍԻ-Փի-Էյ, Սի-Այ-Էս-Էյ) փուլերի առնվազն կեսն ավարտած լինելու փաստը հավաստող փաստաթուղթ (վկայական),
   3. աուդիտորական խմբում ներգրավված աշխատակիցների առնվազն կեսը պետք է ունենա աուդիտորական կազմակերպությունում առնվազն 2 տարվա աշխատանքային փորձ և միջազգային հաշվապահական և (կամ) աուդիտորական որակավորման (օրինակ՝ Էյ-Սի-Սի-Էյ, ՍԻ-Փի-Էյ, Սի-Այ-Էս-Էյ) փուլերի առնվազն կեսն ավարտած լինելու փաստը հավաստող փաստաթուղթ (վկայական) կամ Հայաստանի աուդիտորների և հաշվապահների ասոցիացիայի կամ Հայաստանի Հանրապետության կառավարության կողմից լիազորված մարմնի կողմից տրված աուդիտորի որակավորում:
2. Միևնույն պատասխանատու աուդիտորը չի կարող իրականացնել Հիմնադրամի գործունեության աուդիտը, եթե տվյալ ֆինանսական տարվան նախորդող 3 ֆինանսական տարիներին անընդմեջ իրականացրել է տվյալ Հիմնադրամի գործունեության աուդիտը:
3. Միևնույն աուդիտորական կազմակերպությունը չի կարող իրականացնել Հիմնադրամի գործունեության աուդիտը, եթե տվյալ ֆինանսական տարվան նախորդող 6 ֆինանսական տարիներին անընդմեջ իրականացրել է տվյալ Հիմնադրամի գործունեության աուդիտը: